2022 yilning birinchi yarmida jinoyat ishlari bo‘yicha sudlar tomonidan 38 077 nafar shaxsga nisbatan 29 783 ta jinoyat ishi ko‘rib chiqildi. Foto: Kun.uz Oliy sud axborot xizmati ma’lum qilishicha, 468 nafar shaxs oqlandi va reabilitatsiya qilindi. Sudlangan shaxslar soni 28 736 nafarni tashkil etib, shundan 8 929 nafar shaxsga ozodlikdan mahrum qilish va 19 070 nafariga boshqa turdagi jazolar tayinlandi, 737 nafar shaxs shartli hukm qilindi. Sudlangan shaxslarning 25 564 nafari erkak, 5 945 nafari ayol, 11 695 nafari yoshlar (shu jumladan 971 nafari voyaga yetmagan) va 854 nafari 60 yoshdan oshgan shaxslar. Yarashuv institutining samarali qo‘llanilishi natijasida 7 785 nafar shaxs jinoiy javobgarlikdan ozod etildi. Yetkazilgan 633 mlrd so‘mdan ziyod moddiy zararning o‘rnini qoplagan 4 238 nafar shaxsga nisbatan ozodlikdan mahrum qilish bilan bog‘liq bo‘lmagan jazo tayinlangan. 11 696 ta jinoyat ishi, ya’ni barcha ishlarning qariyb 39,3 foizi sayyor sud majlislarida ko‘rib chiqildi.